กระทรวงมหาดไทย เชิญชวนประชาชนแต่งกายชุดสุภาพโทนสีเหลืองเข้าร่วมในพิธีการจัดทำน้ำอภิเษกในการพระราชพิธีบรมราชาภิเษก 2562 ในวันที่ 6 ,8 และ 9 เมษายนนี้
กระทรวงมหาดไทย เชิญชวนประชาชนแต่งกายชุดสุภาพโทนสีเหลืองเข้าร่วมในพิธีการจัดทำน้ำอภิเษกในการพระราชพิธีบรมราชาภิเษก 2562 ในวันที่ 6 ,8 และ 9 เมษายนนี้   พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า ตามที่กระทรวงมหาดไทยได้รับมอบหมายให้รับผิดชอบการจัดทำน้ำอภิเษกในการพระราชพิธีบรมราชาภิเษก ซึ่งขณะนี้ผู้ว่าราชการจังหวัดและทุกส่วนราชการ ภาคเอกชน ภาคประชาชนในระดับพื้นที่ได้ร่วมกันจัดเตรียมพิธีและพร้อมที่จะดำเนินการพิธีพลีกรรมตักน้ำให้เป็นไปด้วยความเรียบร้อย สมพระเกียรติและตามโบราณราชประเพณีแล้ว ซึ่งในวันพรุ่งนี้ 6 เมษายน 2562 จะมีพิธีพลีกรรมตักน้ำจากแหล่งน้ำศักดิ์สิทธิ์ 107 แห่งทั่วประเทศ เพื่อจัดทำน้ำอภิเษก ในโอกาสอันเป็นมหามงคลนี้ กระทรวงมหาดไทย ขอเชิญชวนประชาชนทุกคน ร่วมในพิธีอันเป็นมงคลยิ่งและเพื่อแสดงถึงความจงรักภักดี ทั้งนี้ สามารถเข้าร่วมพิธีได้ ในวันที่ 6, 8 และ 9 เมษายน 2562 โดยแต่งกายด้วยชุดสุภาพโทนสีเหลืองอย่างพร้อมเพรียงกันสำหรับกำหนดการจัดทำน้ำอภิเษกในทุกจังหวัดทั่วประเทศ ประกอบด้วย ในวันที่ 6 เมษายนนี้ เป็นพิธีพลีกรรมตักน้ำจากแหล่งศักดิ์สิทธิ์ โดยผู้ว่าราชการจังหวัดตักน้ำจากแหล่งน้ำศักดิ์สิทธิ์ใส่ขันน้ำสาครและเคลื่อนขบวนรถไปยังสถานที่ประกอบพิธีทำน้ำอภิเษกของจังหวัด  วันที่ 8 เมษายน พิธีทำน้ำอภิเษก  และวันที่ 9 เมษายน “พิธีเวียนเทียนสมโภชน้ำอภิเษก”